《目疾》
宋代·王洋

天公嗔我眼长白，故著昏埃阿堵中。
不怪参军谈瞎马，但妨中散送飞鸿。
著篱令恶谁能对，损读方奇定有功。
九恼从来是佛种，会如那律证圆通。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。